Zajac, Pavol, poslanec NR SR (2015-02-11):
Vážený pán predseda, dovoľte mi pokračovať v mojom príhovore k navrhovanému zákonu ako spolupredkladateľovi. Áno, popísal som situáciu, do ktorej sa dostávajú živnostníci. Jedným z následkov toho, že nedostávajú zaplatené za svoju prácu, je, že sú situácie, keď oni zase nezaplatia daňovému úradu DPH a následne sú exekuovaní. Tento návrh, keď sme predkladali v novembri, nevedeli sme, že ministerstvo financií má taký zámer, že aj ono pripravuje podobný návrh zákona, aby dépeháčka sa aspoň do určitých objemov, limitov platila daňovému úradu až po zaplatení. To znamená, najprv dostane živnostník, podnikateľ zaplatené, až tak odvedie DPH. A my si myslíme, že by bolo efektívnejšie, rýchlejšie, ak by sa schválil na tejto schôdzi náš návrh zákona a v druhom čítaní by sa zapracovali tie pripomienky, návrhy, ktoré má pripravené ministerstvo financií. Takýto tlak na vládu, na vládnu stranu SMER sme už urobili pri viacerých návrhoch zákona, niektoré som vymenoval. Chcem doplniť ešte, že bolo to KDH, ktoré navrhovalo zákon o ochrane oznamovateľov korupcie, tak ako aj ďalšie návrhy, alebo v piatok moji kolegovia Brocka, Přidal navrhovali takú sériu zákonov na podporu rodín, na podporu pracujúcich rodičov. Jedným z takých najzásadnejších návrhov bolo, aby sa zvýšila odpočítateľná položka pre pracujúcich rodičov na dieťa na 1 200 eur ročne za každé dieťa, čo by znamenalo, že by týmto rodičom zostalo zhruba na každé dieťa každý mesiac asi o 20 eur na výplatnej páske viacej. Aj pri tomto návrhu sme sa dopočuli, že vládny návrh, teda vláda SMER-u si pravdepodobne chystá osvojiť takýto návrh. Je to úloha opozičných poslancov poukazovať na problémy, ktoré trápia občanov Slovenska, ktorými žijú občania Slovenska. Takto, týmto spôsobom tlačiť na vládu, aby po určitom čase sa vytvoril taký aj mediálny tlak, aj tlak tuto v parlamente a vláda si to osvojí. Som presvedčený, že takto sa to musí stať aj so zákonom o ochrane subdodávateľov, ktorý už dva roky predkladáme, o ktorom vládni poslanci vedia, že je potrebný, keď sa niečo financuje zo štátnych peňazí, europeňazí, nie je normálne, aby hlavný dodávateľ dostal svoje peniaze a subdodávatelia v druhom, treťom, štvrtom rade svoje peniaze nedostanú. A nejde len o DPH, teraz máme ten návrh, aby sa dépeháčka platila až po zaplatení, ale DPH je iba časť toho, čo živnostník, podnikateľ má dostať zaplatené. Takže dépeháčka je iba časť toho. Preto hovorím, že bude potrebné, aby vláda si osvojila aj náš návrh o ochrane subdodávateľov pri verejných zákazkách, ale aj treba robiť a opraviť, vylepšiť zákon o reštrukturalizácii a konkurze, lebo ten nebol pred tými zhruba desiatimi rokmi takto zamýšľaný, a aby veľkí dodávatelia takto finančne zneužívali tento zákon, finančne tým spôsobom, že pošlú firmu, vlastnú firmu do reštrukturalizácie, konkurzu a následne nevyplatia svojich subdodávateľov, alebo vyplatia ich nejakými desiatimi, pätnástimi, dvadsiatimi percentami, čo, ako hovoril kolega Hlina, nie je niekedy ani výška tej DPH. Preto by bolo dobre, a my takto vyzývame nepriamo vládu, že predkladáme návrhy zákona o dépeháčke, návrh zákona o ochrane subdodávateľov alebo niektorí kolegovia zákony o reštrukturalizácii a konkurze, aby takýto súbor opatrení vláda prijala, lebo je to nevyhnutnosťou. Neviem, či vláda čaká až na voľby a niekedy tesne pred voľbami to prijme. Som presvedčený, že vláda napríklad zákon o ochrane subdodávateľov nechce prijať preto, niežeby nevedela o tomto probléme, veľmi dobre vie. Ak nám opozičným poslancom chodia maily, ak my máme telefonáty a stretnutia s občanmi, ktorí na to poukazujú, ja si viem predstaviť, že takéto maily chodia aj na Úrad vlády, aj vládnym poslancom. Takže vedia o tomto probléme. Z druhej strany ale predpokladám, že dostávajú telefonáty od spriatelených firiem, veľkých firiem – Váhostav, Doprastav –, ktoré určitou formou sú aj sponzormi SMER-u a tí im zavolajú, vedenia Váhostavu, Doprastavu, a povedia: Nie, nie, zatiaľ nie, nám to takto nevyhovuje. Nám vyhovuje súčasný stav, keď nemusíme platiť živnostníkom, subdodávateľom, podnikateľom, a nás nezaujíma osud týchto občanov Slovenska. Veľakrát sú to živitelia rodín, je to jediný spôsob, ako sa vedia uživiť chlapi na Orave, na východe, niektorí so slzami v očiach nám rozprávali, že nemám zaplatené od Váhostavu a aj naďalej preňho robím. Sa ich pýtame: Prečo robíte, keď vám tri-štyri mesiace nezaplatili? Inú prácu nemám, inak svoju rodinu neviem uživiť a ešte verím, že mi raz zaplatia. Takýto zákon o ochrane subdodávateľov v súkromnom sektore funguje. Systém, nie zákon, ale systém súkromné firmy majú. Nie je možné predsa, aby súkromný investor sa raz dožil toho, že po skolaudovaní stavby mu niekto príde vymontovať okná, lebo ich v subdodávke na tú stavbu dodával a nedostal za to zaplatené. Preto súkromní investori pri kolaudácii, pri záverečnej faktúre vyžadujú od hlavného dodávateľa, aby doniesol, aby doniesol potvrdenia, že svojich subdodávateľov vyplatil. Takisto požaduje hlavný dodávateľ, aby po nástupe subdodávateľov okamžite o takýchto vedel. Prepáčte, že hovorím možno viacej o zákone o ochrane subdodávateľov, ale on veľmi úzko súvisí s týmto zákonom o DPH. Lebo ak niekto nedostane zaplatenú istinu, nedostane zaplatenú ani DPH, tak sa dostáva do tých problémov, ktoré som spomínal na začiatku, že on potom nezaplatí daňovému úradu a daňový úrad ho exekuuje. Preto sa obraciame na poslancov, na vládnych poslancov, aby podporili tento návrh zákona a do budúcnosti podporili aj návrh zákona o ochrane subdodávateľov a vylepšení zákonov o reštrukturalizácii a konkurze. Ďakujem za pozornosť. (Potlesk.)